Mans begaan $5 m. se 'fout' met vrou se kaalfoto's | Netwerk24
Deur Werner Wippenaar 15 Junie 2021 07:03
Moet liewer nie private inligting soos kaalfoto's van jouself op jou foon stoor en dit dan by 'n winkel ingee om herstel te word nie.
Kaalfoto's is dalk nie so veilig op jou foon as wat jy dink nie. Foto: Unsplash
Dit het in Amerika met 'n 21-jarige student gebeur. 'n Hof het beslis dat sy nie blameer kan word nie, maar wel die Apple-tegnici wat haar foon herstel het.
Apple moet nou miljoene dollar opdok nadat die student van Oregon haar foon by 'n iPhone-winkel in Kalifornië wou laat herstel.
Volgens Indy100 het die tegnici "tien foto's van haar soos wat sy van haar klere ontslae raak asook 'n seksvideo" op Facebook geplaas en probeer voorgee dat sy dit self opgelaai het.
Aanvanklik is net na Apple verwys as 'n "kliënt" om die saak privaat te hou. Die maatskappy is egter onlangs in die regsgeding teen die iPhone-vervaardiger as die kliënt uitgewys, het The Telegraph bevestig.
Die student se naam is nie bekend gemaak nie, en dit is nie bekend hoeveel skadevergoeding Apple haar moet betaal nie. Haar regsverteenwoordigers het egter $5 miljoen vir "emosionele leed" geëis.
Apple het vinnig opgetree toe hy van die voorval in kennis gestel is en die werkers is onmiddellik afgedank.
"Ons neem die privaatheid en veiligheid van ons kliënte se data uiters ernstig op. Ons het maatreëls in plek om te verseker dat hul inligting deur die hele herstelproses beskerm word. Toe ons in 2016 te wete gekom het van hierdie ernstige oortreding by een van ons verskaffers, het ons dadelik opgetree en sedertdien ons verkopersmaatreëls uitgebrei," het 'n Apple-woordvoerder aan Indy100 gesê.
In 2019 het Apple voortgegaan met die pogings om privaatheid te versterk deur die herstel van toestelle deur ongemagtigde derdeparty-ondernemings te stop omdat dit die privaatheid van die kliënte in die gedrag bring.
Later dieselfde jaar het die maatskappy die onafhanklike herstelverskaffer-program bekend gestel.
Aanvanklik was die program slegs toeganklik vir iPhones wat buite waarborg was om deur derdeparty-ondernemings herstel te word.
Vroeg in 2021 het Apple gesê die program is wêreldwyd uitgebrei na meer as 200 lande om veilige en "betroubare herstelwerk aan Apple-produkte te bied".
Apple het glo meer as 1 500 onafhanklike herstelverskaffers met kliënte in Kanada, die VSA en Europa.